สร้างนักแกะรอยการเงิน หนุนนโยบายยึดทรัพย์ ตามประมวลกฎหมายยาเสพติดใหม่
นายสมศักดิ์ เทพสุทิน รัฐมนตรีว่าการกระทรวงยุติธรรม เปิดอบรมหลักสูตร “นักสืบสวนธุรกรรมทางการเงินและนักสืบทรัพย์” ที่สำนักงานป้องกันและปราบปรามยาเสพติด  เพื่อพัฒนาศักยภาพการสืบสวนธุรกรรมทางการเงินตามประมวลกฎหมายยาเสพติด แก่เจ้าหน้าที่สืบสวน โดยมีนายวิชัย ไชยมงคล เลขาธิการคณะกรรมการป้องกันและปราบปรามยาเสพติด พร้อมเจ้าหน้าที่จากหน่วยงานที่เกี่ยวข้องและผู้เข้าอบรมผ่านระบบประชุมทางไกลกว่า 200 คนรัฐมนตรีว่าการกระทรวงยุติธรรม กล่าวว่า วัตถุประสงค์ในการอบรมครั้งนี้เน้นให้มีการสืบสวนพฤติการณ์การกระทำความผิดร้ายแรงเกี่ยวกับยาเสพติดควบคู่กับการยึดทรัพย์สินที่มาจากการกระทำความผิดร้ายแรงเกี่ยวกับยาเสพติด เพื่อทำลายเครือข่ายยาเสพติด และผู้เข้าอบรมเข้าใจเกี่ยวกับการวิเคราะห์ทางการเงิน ร่องรอยทางบัญชีที่เกินกว่าฐานะ เงินที่ไม่สามารถหาที่ไปที่มาได้ หรือ Dark money รวมถึงการรวบรวมพยานหลักฐานในการสืบสวนปราบปราม ตรวจสอบทรัพย์สินและสร้างมาตรฐานในการปฏิบัติงานไปในทางเดียวกัน ในเรื่องการบังคับใช้กฎหมายตามประมวลกฎหมายยาเสพติดใหม่ ซึ่งการอบรมจะจัดขึ้นทั้งในส่วนกลางและส่วนภูมิภาคนอกจากการสืบสวนทางการสื่อสารและร่องรอยการเงินนอก เป็นเครื่องมือช่วยในการจับกุมผู้กระทำความผิดมาลงโทษแล้ว ยังเป็นเครื่องมือสำคัญที่นำไปใช้ในการริบทรัพย์สิน ตามรูปแบบการยึดทรัพย์รูปแบบใหม่ คือการยึดทรัพย์ตามมูลค่า หรือ Value Based Confiscation โดยประมวลกฎหมายยาเสพติดมีผลบังคับใช้เมื่อวันที่ 9 ธันวาคม  2564 ที่ผ่านมา และตามนโยบายของรัฐบาล ซึ่งจำเป็นต้องมีการบูรณาการร่วมกันระหว่างหน่วยงานบังคับใช้กฎหมายเพื่อให้เป็นไปในทางเดียวกัน เพื่อลดความเดือดร้อนของพี่น้องประชาชนเป็นสำคัญ